Likumprojekts

**Grozījumi Ūdens apsaimniekošanas likumā**

Izdarīt Ūdens apsaimniekošanas likumā (Latvijas Republikas Saeimas un Ministru Kabineta Ziņotājs, 2002, 20. nr.; 2003, 2. nr.; 2004, 10. nr.; 2005, 5. nr.; 2007, 13. nr.; 2009, 11. nr.; Latvijas Vēstnesis, 2010, 59., 166., 206. nr.; 2011, 46. nr.; 2012, 195. nr.; 2013, 232. nr.) šādus grozījumus:

1. 17. pantā:

papildināt otrās daļas ievaddaļu aiz vārda "hidroelektrostacijā" ar vārdiem "(turpmāk – HES)";

papildināt pantu ar piekto daļu šādā redakcijā:

"(5) Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības būvju ekspluatācijas izdevumus, kas saistīti ar Daugavas HES ūdenskrātuvju krastu erozijas ierobežošanu HES darbības ietekmes zonā, finansē atbilstoši valsts budžetam kārtējam gadam, piešķirot ikgadējās budžeta dotācijas Zemkopības ministrijas un Vides aizsardzības un reģionālās attīstības ministrijas budžetā."

2. Izteikt 21. panta ceturto daļu šādā redakcijā:

"(4) Ministru kabinets nosaka Daugavas HES ūdenskrātuvju krastu nostiprināšanas darbu un Rīgas HES ūdenskrātuves inženieraizsardzības būvju ekspluatācijas izdevumu finansēšanai piešķirtās ikgadējās budžeta dotācijas izlietojuma kārtību, par krastu nostiprināšanas un inženieraizsardzības būvju ekspluatācijas darbu organizēšanu atbildīgās iestādes, Daugavas HES ūdenskrātuvju krastos esošo pašvaldību sarakstu, kā arī Rīgas HES ūdenskrātuves inženieraizsardzības būvju sarakstu."

Likums stājas spēkā 2017. gada 1. janvārī.

Vides aizsardzības un

reģionālās attīstības ministrs

Kaspars Gerhards